钦定古今图书集成/明伦汇编/闺媛典/第025卷 > 张灏妻薛氏
## 钦定古今图书集成/明伦汇编/闺媛典/第025卷 > 张灏妻薛氏

按《苏州府志》：“薛氏，名妙安，长洲人，张灏妻。少敏慧，甫
笄丧母，逾年丧父，而弟妹皆幼。薛哀痛中办丧事尽
礼归灏事翁甚谨，及事两后姑，皆曲尽妇道。相灏以
俭约处家，教子治生之暇，读书诵史。灏没，过时而悲，
遇父母忌日，辄哀泣不食。居常服勤履俭，衣襦环瑱，
终老无所易澣濯诸事，耄耋不废。子妇劝止，则曰：‘吾
以此遣日耳’。”自宣德癸丑至嘉靖辛卯，年九十九，身
历八朝，目击四世。郡守胡瓒宗颜其堂，上其事于朝，
立人瑞坊以表之。坊成，北向拜谢，无疾而终。